归阳萧寺有丁行者能修无生忍担水施僧况归命稽首作诗
唐·顾况

化佛示持帚，仲尼称执鞭。列生御风归，饲豕如人焉。曹溪第六祖，踏碓逾三年。伊人自何方，长绶趋遥泉。开士行何苦，双瓶胝两肩。萧寺百馀僧，东厨正扬烟。露足沙石裂，外形巾褐穿。若其有此身，岂得安稳眠。独出违顺境，不为寒暑还。大圣于其中，领我心之虔。万法常空灭，无生因忍全。一国一释迦，一灯分百千。永愿遗世知，现身弥勒前。潜容偏虚空，灵响不可传。智慧舍利佛，神通自乾连。阿若憍陈如，迦叶迦旃延。左右二菩萨，文殊并普贤。身披六铢衣，亿劫为大仙。宝塔宝楼阁，重檐交梵天。譬如一明珠，共赞光白圆。天魔波旬等，降伏金刚坚。野叉罗刹鬼，亦赦尘垢缠。乃致金翅鸟，吞龙护洪渊。一十一众中，身意皆快然。八河注大海，中有楞伽船。佛法付国王，平等无颇偏。天子事端拱，大臣行其权。玉堂无蝇飞，五月冰凛筵。尽力答明主，犹自招罪愆。九族无白身，百花动婵娟。神圣恶如此，物华不能妍。禄山一微胡，驱马来自燕。宛彼宫阙丽，如何犬羊膻。苦哉千万人，流血成丹川。此辈之死后，镬汤所熬煎。业风吹其魂，猛火烧其烟。独有丁行者，无忧树枝边。市头盲老人，长者乞一钱。韬照多密用，为君吟此篇。